b'\n_START_ARTICLE_\nAnubis\n_START_SECTION_\nOstala imena\n_START_PARAGRAPH_\nAnubis je bil v egip\xc4\x8danskih tekstih zapisan kot Inpw (tudi Anpu, Anupu, Inepu, Ienpw ali Yinepu), kar so Grki kasneje zaradi te\xc5\xbeke izgovorjave spremenil v Anubis. Znan je tudi kot Sekhen Em Pet ter Ano-Oobist.\n_START_SECTION_\nVidez\n_START_PARAGRAPH_\nUpodobljen kot \xc4\x8dlovek s \xc5\xa1akalovo glavo v \xc4\x8drni barvi, kar naj bi predstavljalo njegovo pozicijo boga mrtvih. V templju Ramzesa II. v Abidosu je upodobljen v celoti kot \xc4\x8dlovek, kar je redkost, medtem ko so v grobnici Tutankamona na\xc5\xa1li njegov kip, kjer je upodobljen v celoti kot \xc5\xa1akal. V eni roki je dr\xc5\xbeal klju\xc4\x8d \xc5\xbeivljenja - Ankh, v drugi pa vladarsko \xc5\xbeezlo.\n_START_SECTION_\nOd boga mrtvih do boga balzamiranja\n_START_PARAGRAPH_\nAnubis spada med starej\xc5\xa1e bogove v staroegip\xc4\x8danski mitologiji in naj bi bil prvotno bog mrtvih, preden je Oziris prevzel njegovo mesto. Obstajajo zapisi iz Knjige mrtvih, da je Anubis balzamiral mrtvo telo Ozirisa ob prisotnosti glavnih pogrebnih bo\xc5\xbeanstev - Neftis in Izis. Tako naj bi Anubis postal povezan z balzamiranjem, tesno povezan z boginjo maziljenja Bast in svojo h\xc4\x8derko Kebe\xc4\x8det, eno od boginj o\xc4\x8di\xc5\xa1\xc4\x8devanja med mumifikacijo, ko se telesni organi odstranijo in polo\xc5\xbeijo v kanopti\xc4\x8dne \xc5\xbeare.\n_START_SECTION_\nO Anubisu\n_START_PARAGRAPH_\nAnubis je \xc5\xa1akalji bog pokopali\xc5\xa1\xc4\x8d in balzamiranja. Ta bog ima vedno \xc4\x8drno \xc5\xa1akalovo glavo, \xc4\x8dlove\xc5\xa1ki trup, u\xc5\xa1esa visoko nasr\xc5\xa1ena in okoli vratu nosi ovratnik s posebno veliko magi\xc4\x8dno mo\xc4\x8djo. V\xc4\x8dasih je ta bog prikazan v celotni podobi \xc5\xa1akala, v\xc4\x8dasih pa \xc5\xa1e dodatno nosi \xc4\x8drno ogrinjalo, ki ima simboli\xc4\x8dno vlogo, saj nakazuje razpadanje trupla, ko je le - to potopljeno v natron in kasneje povito s povoji, ki ga dokon\xc4\x8dno spremenijo v mumijo. To vodi do ideje ponovnega rojstva v zagrobno \xc5\xbeivljenje, saj je bila \xc4\x8drna tudi zemlja, ki jo je Nil naplavljal na bregove ob vsaki poplavi, kar je bilo spet simbol za novo \xc5\xbeivljenje. Neki egip\xc4\x8danski papirus trdi, da prihaja ime Anubis iz glagola gniti in ga tako povezuje z razpadanjem trupla. Ne glede na to Anubisova mo\xc4\x8d najbr\xc5\xbe izhaja iz opazovanja pu\xc5\xa1\xc4\x8davskih psov, ko so le - ti izkopavali plitve grobove ter razkosavali trupla. Tako je Anubis kot \xc5\xa1akalji bog dobil to nalogo, da \xc5\xa1\xc4\x8diti grobove. Kasneje so Anubisu dodali ime princ, ker naj bi se umrlemu kralju pridru\xc5\xbeil na potovanju skozi Podzemlje._NEWLINE_Tudi Anubis ima ve\xc4\x8d imen, ki ga ozna\xc4\x8dujejo kot najvi\xc5\xa1jega od Zahodnjakov ali v stari egip\xc4\x8dan\xc5\xa1\xc4\x8dini KHENTY - IMENTU. Namre\xc4\x8d v starem Egiptu umrlim niso rekli mrtveci, temve\xc4\x8d Zahodnjaki in kdor je umrl, so zanj rekli, da je od\xc5\xa1el na Zahod. Zahod naj bi bil tudi kraj, kjer zve\xc4\x8der son\xc4\x8dni bog potone v Podzemlje. Tako ve\xc4\x8dkrat v papirusih ali na stenah grobnic opazimo Anubisa, kako v svoji grozljivi podobi pokopava umrlega v pesku na zahodnem bregu Nila._NEWLINE_Naj za zaklju\xc4\x8dek omenim \xc5\xa1e eno izmed Anubisovih imen, ki je TEPY - DJU - EF, kar pomeni, \xe2\x80\x9c tisti, ki je na vrhu svoje gore \xe2\x80\x9c. Tu gre za \xc5\xa1e en simbolizem, ko bog Anubis stoji na najvi\xc5\xa1jih pu\xc5\xa1\xc4\x8davskih gorah in tako opazuje vsa pokopali\xc5\xa1\xc4\x8da._NEWLINE_Molitve k Anubisu so vklesane na ve\xc4\x8dini grobnic v Egiptu, saj nadzoruje postopek mumificiranja ter spremlja du\xc5\xa1e skozi podzemlje in preizku\xc5\xa1a njihovo znanje o bogovih in vero v njih. Anubis postavi srce na Tehtnico Pravice med Razsodbo ter pospremi du\xc5\xa1o do vladarja podzemlja Ozirisa oziroma nahrani demona Amuta z du\xc5\xa1ami zlobnih.\n_START_SECTION_\nHermanubis\n_START_PARAGRAPH_\nKasneje v Ptolomejskem obdobju Egipta je bil Anubis identificiran z gr\xc5\xa1kim bogom Hermesom in postane Hermanubis. Sredi\xc5\xa1\xc4\x8de tega kulta je bilo v mestu Cynopolis (mesto psov). Hermanubis je prikazan tudi na srednjeve\xc5\xa1kih in renesan\xc4\x8dnih alkimijskih ter hermetskih spisih.'